**Claudia Joan Alexander**, nada en Vancouver, Columbia Británica (Canadá) o 30 de maio de 1959 e finada en Arcadia, California, o 11 de xullo de 2015, foi unha científica estadounidense que se especializou en xeofísica e ciencias planetarias. Traballou no Servizo Xeolóxico dos Estados Unidos e no Laboratorio de Propulsión a Chorro da NASA. Foi a última directora de proxectos da misión *Galileo* da NASA en Xúpiter e até a súa morte traballou como directora de proxectos da NASA e científica na misión *Rosetta* da Axencia Espacial Europea para estudar a Cometa Churyumov - Gerasimenko.

Traxectoria
-----------

Alexander creceu en Santa Clara, California. A súa nai, Gaynelle era bibliotecaria corporativa en Intel e o seu pai, Harold, traballador social. Quería ser xornalista, pero os seus pais -que pagaron a súa educación- querían que estudase enxeñaría. Despois dun traballo de verán no Centro de Investigación de Ames, interesouse pola ciencia planetaria. Aínda que foi contratada para traballar na sección de enxeñaría, escapou á sección de ciencias onde descubriu que non só era boa no traballo, senón que era máis sinxela e agradable para ela do esperado.

En 1983, Alexander obtivo un título de licenciada na Universidade de California en Berkeley en xeofísica e un máster en xeofísica e física do espazo na Universidade de California, Os Ánxeles en 1985. A súa tese maxistral empregou datos do Pioneer Venus Orbiter para estudar as variacións do ciclo solar na radiación ultravioleta extrema da ionosfera de Venus e a súa interacción co vento solar. Recibiu o seu doutoramento en Ciencias atmosféricas, oceánicas e espaciais, especializándose en física do plasma espacial, pola Universidade de Míchigan en 1993.

Alexander traballou no Servizo Xeolóxico dos Estados Unidos estudando a tectónica de placas no Centro de Investigación de Ames observando as lúas de Xúpiter, antes de trasladarse ao Laboratorio de Propulsión a Chorro da NASA en 1986. Traballou como coordinadora científica da instrumentación de ondas de plasma a bordo da nave espacial Galileo antes de converterse no líder da misión na súa fase final. A misión descubriu 21 novas lúas de Xúpiter e a presenza dunha atmosfera sobre Ganímedes. O descubrimento da atmosfera, máis precisamente unha "exosfera de superficie limitada", levou aos científicos a repensar a suposición de que Ganímedes era a lúa inactiva. Foi a directora final do proxecto da misión e supervisou a inmersión da nave espacial na atmosfera de Xúpiter á conclusión da misión en 2003.

Alexander traballou como investigadora en diversos temas, incluíndo: a evolución e a física interior dos cometas, Xúpiter e as súas lúas, magnetosferas, tectónica de placas, plasma espacial, descontinuidade e expansión do vento solar e do planeta Venus. Tamén traballou co equipo do proxecto como coordinadora científica da misión Cassini en Saturno.

Foi unha forte defensora das mulleres e das minorías nos campos STEM e unha apaixonada comunicadora de ciencias. En abril de 2015, presentou unha charla TEDx no Columbia College Chicago. Tamén animou aos mozos, especialmente ás mozas de cor, a dedicarse á ciencia.

Premios e honras
----------------

No ano da súa graduación na Universidade de Míchigan, foi nomeada "UM Woman of the Year in Human Relations", e no 2002 gañou o premio Alumni para Ciencias atmosféricas, oceánicas e espaciais.

En 2003, Alexander recibiu o Premio de *Honra Esmeralda ás Mulleres da Cor en Investigación e Enxeñaría* por Career Communications Group, Inc. editora da revista Black Engineer & Information Technology, na Conferencia Nacional Women of Color Research Science and Technology.

A bolsa Claudia Alexande, para os estudantes de estudos universitarios de bacharelato en 2007, foi creada na súa honra polo seu tío, Jiles Williams. A bolsa apoia a estudantes que necesitan centros de especialización en Ciencias do Clima, Espazo e Enxeñaría na Universidade de Míchigan College of Engineering.

Alexander foi membro da Unión Xeofísica Americana, onde ocupou a presidencia do Subcomité de Diversidade e da Asociación de Mulleres Xeocientíficas, e onde foi nomeada "Muller do ano". 

En 2015, o persoal científico da misión Rosetta da Axencia Espacial Europea honrouna dándolle o seu nome a unha característica do cometa 67P / Churyumov-Gerasimenko.

Notas
-----

1. 1 2  "Pioneering Rosetta mission scientist Claudia Alexander dead at 56". *The Chicago Defender* (en inglès). 2015-07-18. Arquivado dende o orixinal o 02 de xaneiro de 2019. Consultado o 31 de maio de 2020.
2. ↑  Roberts, Sam. "NASA scientist Claudia Alexander, who helped direct Galileo probe, dies at 56". *The New York Times* (en inglés).
3. ↑  "Claudia Joan Alexander, geofísica". *Mujeres con ciencia* (en castelán). 2017-05-30. Consultado o 2020-05-31.
4. ↑  Gombosi, Tamas I. (2016). "Claudia Joan Alexander (1959–2015)". *Eos* **97**. doi:10.1o29/2016EO043367.
5. ↑  "Claudia Alexander. Space Physicist". *Association for Women Geoscientists*. Arquivado dende o orixinal o 30-10-2017. Consultado o 31-4-2020.
6. 1 2 3  Allison Lyons (13 xullo 2015). "In memoriam: Claudia Alexander". *Michigan Engineering* (en inglès). Arquivado dende o orixinal o 16 de xuño de 2019. Consultado o 31 de maio de 2020.
7. 1 2 3 4  "Dr. Claudia J. Alexander". *Windows to Universe*. Consultado o 31-5-2020.
8. 1 2 3 4  "Claudia Alexander, Beloved NASA Project Scientist, Dies at 56". *Space.com*.
9. ↑  "TEDxColumbiaCollegeChicago". *www.ted.com*. Consultado o 31-5-2020.
10. ↑  "The Compelling Nature of Locomotion". 2015-12-03. Consultado o 31-5-2020.
11. ↑  Klawe, Maria. "Increasing Education Opportunities For Minorities In STEM". *Forbes* (en inglés). Consultado o 2020-06-12.
12. ↑  "Research Scientist Receives National Minority Award". *JPL*. Arquivado dende o orixinal o 04 de marzo de 2016.
13. ↑  "Give to CLaSP". *Collefe of engineering.Climate and Space Sciences and Engineering. University of Michigan*. Arquivado dende o orixinal o 21-01-2019. Consultado o 31-5-2020.
14. ↑  "Comet Feature Named After Late NASA Scientist Claudia Alexander". *JPL*.

Véxase tamén
------------

### Outros artigos

* Mulleres en Física

### Ligazóns externas

* Vídeo: "Primeira persoa: Claudia Alexander"
* Entrevista Women in Planetary Science con Alexander

|  |  |
| --- | --- |
| Control de autoridades | 
* Wd: Q2978393
* WorldCat
* VIAF: 187596928
* GND: 1231179945
* SUDOC: 133876829
* WikiTree: Alexander-17256

 |